Diari Oficial de la Generalitat Valenciana


Sumari del DOGV 6279, del 01-06-2010 (2010/6081)

RESOLUCIÓ de 26 de maig de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre l'administració general de l'estat, mitjançant la Presidencia del Consell Superior Geogràfic, i l'administració de la Generalitat, mitjançant la Conselleria de Medi Ambient, Aigua, Urbanisme i Habitatge, pel qual la Generalitat s'integra en el Sistema Cartogràfic Nacional i s'estableixen els continguts del Reial decret 1545/2007, de 23 de novembre, que afecten aquesta integració.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6279

Data del DOGV
:   01-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6081


Data del document
:   26-05-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Medi Ambient, Aigua, Urbanisme i Vivenda
    * cartografia
    * cooperació administrativa
    * administració central

RESOLUCIÓ de 26 de maig de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre l'administració general de l'estat, mitjançant la Presidencia del Consell Superior Geogràfic, i l'administració de la Generalitat, mitjançant la Conselleria de Medi Ambient, Aigua, Urbanisme i Habitatge, pel qual la Generalitat s'integra en el Sistema Cartogràfic Nacional i s'estableixen els continguts del Reial decret 1545/2007, de 23 de novembre, que afecten aquesta integració. [2010/6081]  
L'administració general de l'estat, mitjançant la Presidencia del Consell Superior Geogràfic, i l'administració de la Generalitat, mitjançant la Conselleria de Medi Ambient, Aigua, Urbanisme i Habitatge, han subscrit, després de la tramitació prèvia reglamentària, el 15 d'abril de 2010, el conveni de col·laboració pel qual la Generalitat s'integra en el Sistema Cartogràfic Nacional i s'estableixen els continguts del Reial decret 1545/2007, de 23 de novembre, que afecten aquesta integració.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0747/2010, i que figura com a annex d'esta resolució.  
València, 26 de maig de 2010.- El director general del Secretariat del Consell: Ángel Mompó Romero.  
Conveni de col·laboració entre l'administració general de l'estat, mitjançant la Presidència del Consell superior geogràfic, i l'administració de la comunitat valenciana, mitjançant la conselleria de medi ambient, aigua, urbanisme i habitatge, pel qual la comunitat autònoma s'integra en el sistema cartogràfic nacional i s'estableixen els continguts del reial decret 1545/2007, de 23 de novembre, que afecten aquesta integració  
Madrid, 15 d'abril 2010  
Intervenen  
D'una part, Fernando Puig de la Bellacasa Aguirre, secretari general de Relacions Institucionals i Coordinació del Ministeri de Foment, amb seu a Madrid, Paseo de la Castellana, 67, com a president del Consell Superior Geogràfic, per raó de l'article 12.4 del Reial decret 1037/2009, de 29 de juny, pel qual es modifica i desenvolupa l'estructura orgànica bàsica del Ministeri de Foment i del seu nomenament mitjançant el Reial decret 734/2009, de 24 d'abril.  
D'una altra part, Juan Gabriel Cotino Ferrer, conseller de Medi Ambient, Aigua, Urbanisme i Habitatge i vicepresident tercer del Consell, segons el Decret 13/2009, de 27 de agost, del president de la Generalitat, en nom i representació d'aquesta i expressament facultat per a aquest acte per Acord del Consell de data 26 de setembre de 2008.  
Ambdues parts es reconeixen mútuament capacitat jurídica suficient per a subscriure en nom de les respectives entitats aquest conveni de col·laboració, i a aquest efecte  
Exposen  
Primer. Que el Reial decret 1545/2007, de 23 de novembre, pel qual es regula el Sistema Cartogràfic Nacional, en l'article 2, apartat 1, estableix que el Sistema Cartogràfic Nacional persegueix l'exercici eficaç de les funcions públiques en matèria d'informació geogràfica mitjançant la coordinació de l'actuació dels diferents operadors públics les competències dels quals concorren en aquest àmbit.  
Segon. Que en l'article 3, apartat 2.b), aquest real decret estableix que formaran part del sistema les entitats que tinguen atribuïdes les funcions de recollida, emmagatzemament, tractament o difusió d'informació geogràfica en l'administració de les comunitats autònomes, i les entitats del sector públic autonòmic, sempre que manifesten la seua voluntat d'integrar-s'hi.  
Tercer. Que en l'article 3, apartat 5, aquest real decret estableix que les administracions autonòmiques i locals que sol·liciten integrar-se en el sistema hi participaran plenament a partir de la subscripció d'un conveni de col·laboració amb l'administració general de l'Estat.  
Quart. Que la Llei 9/1997, de 9 de desembre, de creació de l'Institut Cartogràfic Valencià, en el preàmbul considera "molt aconsellable, establir una política de dades territorials que fixe prioritats, estàndards i calendaris, que sistematitze la informació necessària per a cada funció i organisme, que l'emmagatzeme, l'actualitze i la distribuïsca". La Generalitat ha facultat l'institut esmentat per a exercir les competències en matèria geodèsica, cartogràfica, fotogramètrica i disciplines afins, com també la facultat establida en l'article 3.1.h de relació i coordinació amb organismes de naturalesa anàloga d'altres comunitats autònomes, de l'Estat o internacionals.  
Cinqué. Que és voluntat d'ambdues parts coordinar les seues actuacions en matèria d'informació geogràfica, com també amb les altres administracions, de manera que es garantisca la producció d'informació cartogràfica i geogràfica de forma coordinada i eficient; que siga possible conéixer i localitzar la informació cartogràfica i geogràfica disponibles en les administracions i avaluar la seua adequació per a un determinat propòsit; que siga possible combinar, de forma coherent, dades geogràfiques de diverses fonts i puguen ser compartides entre els integrants del Sistema Cartogràfic Nacional.  
Sisé. Que, en conseqüència, és desig d'ambdues parts subscriure un conveni de col·laboració basant-se en el que estableix l'article 3, apartat 5 del Reial decret 1545/2007, de 23 de novembre, pel qual es regula el Sistema Cartogràfic Nacional.  
I Per aquesta raó, les parts formalitzen aquest conveni de col·laboració per a la integració de la Comunitat Valenciana en el Sistema Cartogràfic Nacional, d'acord amb les següents  
Clàusules  
Primera. Objecte del conveni  
L'objecte d'aquest conveni de col·laboració és establir la forma d'integració de la Comunitat Valenciana en el Sistema Cartogràfic Nacional, la definició dels continguts del Reial decret 1545/2007 que afecten aquesta comunitat autònoma i l'organització per ambdues parts del model de gestió compartida d'aquests continguts.  
A aquest efecte, la responsabilitat autonòmica del compliment d'aquest conveni recau en l'Institut Cartogràfic Valencià (ICV) i per part del Consell Superior Geogràfic la responsabilitat recau en la seua Secretaria Tècnica, que exerceix la Direcció General de l'Institut Geogràfic Nacional (IGN).  
Segona. Integració de la Comunitat Valenciana en el Sistema Cartogràfic Nacional  
Mitjançant la firma d'aquest conveni de col·laboració, la Comunitat Valenciana manifesta la seua voluntat d'integrar-se en el Sistema Cartogràfic Nacional, d'acord amb el que estableix l'article 3, apartat 2.b) del Reial decret 1545/2007 i les condicions de la clàusula següent.  
Tercera. Continguts del Reial Decret 1545/2007 que afecten la Comunitat Valenciana  
La Comunitat Valenciana i el Consell Superior Geogràfic acorden que la integració de la referida comunitat autònoma en el Sistema Cartogràfic Nacional es portarà a terme segons l'estructura de capítols del mateix Reial decret 1545/2007, d'acord amb el model que a continuació es descriu:   
a) Respecte de l'equipament geogràfic de referència nacional  
1. Tota la producció d'informació geogràfica i cartografia oficials de la Comunitat Valenciana es realitzarà a partir de la informació procedent de la seua pròpia infraestructura i de l'equipament geogràfic de referència nacional, que l'ICV rebrà gratuïtament de l'IGN, i en el qual s'integraran les infraestructures autonòmiques que l'ICV determine d'acord amb els punts següents d'aquest apartat.  
2. Les xarxes geodèsiques actives i passives i d'anivellacions de la Comunitat Valenciana s'integraran en el Sistema de Referència Geodèsic. Per a dur a terme aquesta integració, i assegurar-la en el futur, l'ICV i l'IGN realitzaran els corresponents treballs conjunts; les condicions tècniques, logístiques i de finançament d'aquests, com també el posterior manteniment, s'establiran mitjançant un conveni específic de col·laboració entre l'IGN i l'ICV.  
3. La toponímia oficial recollida, si és el cas, en el Nomenclàtor geogràfic de la Comunitat Valenciana s'haurà d'harmonitzar i integrar amb la toponímia oficial recollida en el Nomenclàtor geogràfic bàsic d'Espanya.   
El resultat d'aquests treballs passarà a formar part del Nomenclàtor geogràfic nacional. Per a dur a terme aquesta integració i assegurar-la en el futur, l'ICV i l'IGN realitzaran els corresponents treballs conjunts; les seues condicions tècniques, logístiques i de finançament s'establiran mitjançant un conveni específic de col·laboració.  
4. Les delimitacions territorials establides oficialment per la Comunitat Valenciana s'inscriuran en el seu propi registre, si n'hi ha, i es transmetran al Registre Central de Cartografia. La Comunitat Valenciana analitzarà la necessitat optimitzar la qualitat posicional d'aquesta delimitació i, si es considera necessari, realitzar aquests treballs, planificarà la seua execució, per a la qual cosa, si ho estima oportú, podrà disposar de la col·laboració de l'IGN. Aquesta col·laboració s'haurà de concretar mitjançant un conveni específic que establirà les condicions tècniques, logístiques i de finançament dels treballs.  
5. Els treballs efectuats per l'IGN o per la Comunitat Valenciana per a reflectir la situació geogràfica de les entitats locals d'aquesta Comunitat contingudes en el Registre d'entitats locals s'integraran en l'Inventari nacional de referències geogràfiques municipals; aquests treballs podran concretar-se en un conveni específic de col·laboració que establisca les seues condicions tècniques, logístiques i de finançament.  
b) Respecte a la planificació de la producció cartogràfica oficial  
1. Serà responsabilitat compartida de la Comunitat Valenciana i del Consell Superior Geogràfic la coordinació dels seus respectius plans i programes de producció cartogràfica, en els termes de l'article 8 de la Llei 7/1986, de 24 de gener, d'ordenació de la cartografia, per a assegurar la màxima eficiència i satisfer les necessitats del Sistema Cartogràfic Nacional, i d'acord amb el que estableix el capítol III del Reial decret 1545/2007.  
A aquest efecte, l'informe que el Consell Superior Geogràfic ha d'emetre sobre els plans i programes de la Comunitat Valenciana i l'informe que la Comissió Territorial del Consell Superior Geogràfic ha d'emetre sobre el Pla cartogràfic nacional i els seus programes operatius anuals de desenvolupament versaran sobre la concordança i no duplicitat dels projectes previstos, sobre l'adequació a la distribució d'atribucions recollida en l'article 6 del Reial decret 1545/2007, i sobre els criteris de normalització establits conforme a l'article 13 del referit reial decret.  
2. Si la Comunitat Valenciana considera que algun projecte inclòs en el seu pla o programa de producció cartogràfica, d'interés general per al Sistema Cartogràfic Nacional, pot no culminar-se i això pot afectar les previsions del Sistema, l'ICV ho comunicarà a la Secretaria Tècnica del Consell Superior Geogràfic i, en aquest cas, i després de la comunicació prèvia a l'ICV, l'IGN podrà assumir, a càrrec seu, la producció de cartografia bàsica sobre territori de la comunitat autònoma que s'haja inclòs en el Pla cartogràfic nacional.   
Igualment, si l'IGN considera que algun projecte inclòs en el Pla cartogràfic nacional, o en els programes operatius anuals que el desevolupen, d'interés general per al Sistema Cartogràfic Nacional, pot no culminar-se i això pot afectar les previsions de la comunitat autònoma, l'IGN ho haurà de comunicar a l'ICV i, en aquest cas, i després de la comunicació prèvia al Consell Superior Geogràfic, la Comunitat Valenciana podrà assumir, a càrrec seu, la producció de cartografia bàsica sobre territori de la Comunitat Autònoma que s'haja inclòs en el Pla cartogràfic nacional.  
3. Mitjançant convenis específics de col·laboració, els quals establiran les condicions tècniques, logístiques i de finançament dels treballs, la Comunitat Valenciana i l'IGN coordinaran, harmonitzaran i, quan es considere convenient, produiran conjuntament la cartografia topogràfica i la informació geogràfica de referència corresponent a l'àmbit territorial de la comunitat autònoma, conforme al contingut de l'article 27, apartat a), del Reial decret 1545/2007, i a les pautes que recull la clàusula quarta d'aquest conveni.  
4. La cartografia topogràfica oficial produïda per la Comunitat Valenciana, en desenvolupament dels seus plans i programes de producció, haurà d'ajustar-se als criteris normalitzats continguts en les normes cartogràfiques corresponents.   
5. Tant la Comunitat Valenciana com l'administració general de l'Estat podran accedir gratuïtament als productes i serveis cartogràfics oficials generats per ells que requerisquen per a l'exercici de les seues funcions públiques, d'acord amb les especificacions dels seus productors i d'acord amb els criteris que establisca el Consell Superior Geogràfic, sota els principis de cooperació, eficiència i equitat.  
6. La Comunitat Valenciana i l'administració general de l'Estat coordinaran, d'acord amb els criteris generals establits pel Consell Superior Geogràfic, les polítiques de difusió dels seus productes i serveis cartogràfics oficials, procurant el major nivell possible de coherència, eficiència i qualitat del servei públic.  
c) Respecte de la inscripció en el Registre Central de Cartografia  
1. La cartografia oficial de la Comunitat Valenciana, ja siga bàsica, tant topogràfica com nàutica, o derivada, com també, si és el cas, la cartografia temàtica produïda en desenvolupament dels seus plans cartogràfics, que complisca les condicions establides en l'article 11, apartat 1, de Reial decret 1545/2007, haurà de ser inscrita en el Registre Autonòmic de Cartografia, si n'hi ha, el qual es connectarà telemàticament amb el Registre Central, i les seues metadades hauran d'estar disponibles mitjançant el catàleg del portal de la Infraestructura Nacional d'Informació Geogràfica, i tindrà així els mateixos efectes jurídics que la inscripció directa en el Registre Central de Cartografia.  
2. Les delimitacions territorials establides oficialment per la Comunitat Valenciana s'hauran d'inscriure en el registre autonòmic corresponent, si n'hi ha, i s'hauran de remetre telemàticament al Registre Central de Cartografia.   
3. La toponímia oficial recollida en el Nomenclàtor geogràfic de la Comunitat Valenciana s'inclourà d'ofici en el Nomenclàtor geogràfic nacional.  
4. La Comunitat Autònoma Valenciana i l'IGN podran subscriure un conveni específic sobre les condicions tècniques, logístiques i, si és el cas, de finançament d'aquests treballs relacionats amb el Registre Central de Cartografia.  
d) Respecte de la integració de la infraestructura d'informació geogràfica de la Comunitat Autònoma en la infraestructura nacional d'informació geogràfica  
1. La informació geogràfica de referència que puga produir o mantenir la Comunitat Valenciana, integrada per les seues xarxes geodèsiques i d'anivellacions, la toponímia oficial recollida en el seu nomenclàtor geogràfic, les delimitacions territorials sota la seua competència, la situació geogràfica de les entitats locals d'aquesta comunitat contingudes en el Registre d'entitats locals, les dades altimètriques produïdes per la Comunitat, les instal·lacions i xarxes i infraestructures del transport de la seua competència, la hidrografia i la descripció de la superfície territorial i, si és el cas, de la zona marítima pròxima de la comunitat autònoma, com també les dades temàtiques fonamentals, estaran accessibles en la infraestructura nacional d'informació geogràfica, mitjançant el portal web de l'ICV i el portal IDEE d'accés a la infraestructura nacional d'informació geogràfica.   
2. La Comunitat Valenciana i l'IGN col·laboraran de forma directa, i amb aquest fi podran subscriure un conveni específic que determine les condicions tècniques, logístiques i de finançament a fi de garantir que:  
- La infraestructura de dades espacials de la Comunitat Valenciana s'integre com un node regional en la infraestructura nacional d'informació geogràfica, a l'efecte de compartir, mitjançant procediments estandarditzats i interoperables, la informació geogràfica disponible.  
- Els administradors dels geoportals IDEE i de l'ICV coordinen les seues actuacions per a assegurar l'accés mutu als serveis implantats en cadascun d'aquests i que puguen difondre els serveis disponibles en ambdós portals, amb especial atenció als serveis de visualització de cartografia bàsica.  
- Els geoportals IDEE i ICV poden establir procediments de connexió entre els seus catàlegs de metadades, a fi d'assegurar una actualització contínua de la informació disponible en ambdós.  
- La infraestructura nacional d'informació geogràfica i la infraestructura de dades espacials de la Comunitat Valenciana realitzen actuacions conjuntes de promoció, difusió i formació sobre les tecnologies, mètodes, especificacions i normes per a promoure el desenvolupament, l'ús i l'aplicació de les infraestructures de dades espacials.  
3. La Comunitat Valenciana i l'IGN donaran accés a través d'Internet a les dades i la informació geogràfica sota la seua competència mitjançant serveis d'informació geogràfica de:  
- Serveis de localització.  
- Serveis de visualització.  
- Serveis de descàrrega.  
- Serveis de transformació.  
- Serveis de dades espacials.  
Aquest accés es podrà realitzar tant a través del portal web de l'ICV de la Comunitat Valenciana com del portal IDEE.  
4. Ambdues infraestructures compartiran les seues dades i serveis sense obligació de cap contraprestació econòmica.  
e) Respecte del Consell Superior Geogràfic  
1. El director de l'ICV serà el vocal autonòmic en el Ple del Consell Superior Geogràfic; el vocal suplent serà el cap del Servei de Projectes Cartogràfics de l'ICV.  
2. El director de l'ICV formarà part de la Comissió Territorial del Consell Superior Geogràfic.  
3. Almenys un representant de la Comunitat Valenciana, a proposta del director de l'ICV, formarà part d'alguna de les comissions especialitzades del Consell Superior Geogràfic. La Secretaria Tècnica del Consell Superior Geogràfic procurarà facilitar a l'ICV informació sobre els treballs de les distintes comissions especialitzades i, eventualment, la seua participació a través dels grups de treball; en tot cas, haurà de comunicar a l'ICV, amb antelació, les agendes de cada reunió i les propostes d'actuació anual de cada comissió especialitzada, com també les actes de les seues reunions.   
4. El director de l'ICV determinarà el representant de la Comunitat Valenciana en el Consell Directiu de la Infraestructura Nacional d'Informació Geogràfica.  
5. La Secretaria Tècnica del Consell Superior Geogràfic mantindrà informada la Comunitat Valenciana, a través de l'ICV, de l'evolució del Sistema Cartogràfic Nacional.   
6. La informació a les entitats locals de la Comunitat Valenciana integrades en el Sistema Cartogràfic Nacional serà responsabilitat de l'ICV, com també facilitar la seua participació en el sistema.  
Quarta. Col·laboració en matèria de producció cartogràfica  
D'acord amb el que estableix la clàusula tercera, apartat b.3, mitjançant un conveni específic de col·laboració, la Comunitat Valenciana, mitjançant l'ICV, i l'administració general de l'Estat, mitjançant l'Institut Geogràfic Nacional, produiran conjuntament la cartografia topogràfica bàsica, d'acord amb un model cooperatiu de producció que haurà de determinar les condicions tècniques, logístiques i de finançament dels treballs conjunts i ajustar-se a les estipulacions següents:  
1. La planificació haurà de ser conjunta, prenent com a referència els plans cartogràfics de què siguen responsables tècnics l'ICV i l'IGN.  
2. La producció, conforme al principi de subsidiarietat, l'efectuarà l'administració més pròxima al territori sempre que puga garantir-ne la qualitat segons els criteris tècnics i logístics que establisquen conjuntament l'IGN i l'ICV, sense detriment que, en el cas que una part no puga complir les previsions acordades, puga l'altra part exigir la revisió del conveni i la seua adequació a les circumstàncies sobrevingudes.  
Ambdues administracions compartiran els costos, en la proporció que s'establisca en el corresponent conveni específic, tenint en compte la distribució indicativa adoptada en l'article 6 del Reial decret 1545/2007, de 23 de novembre, pel qual es regula el Sistema Cartogràfic Nacional.  
3. Ambdues parts tindran el dret a usar, sense cost ni limitació, la cartografia, informació geogràfica i la resta de productes obtinguts en el marc del conveni específic.  
4. El conveni específic de col·laboració per a la producció conjunta de cartografia topogràfica bàsica haurà de considerar la producció i l'actualització de cartografia topogràfica amb precisions millors de 3 m en planimetria i de 5 m en altimetria, que puga ser utilitzada en el procés de producció i actualització de la Base Topogràfica Nacional 1:25.000 (BTN25).  
5. La producció d'imatges i cobertures aeroespacials que formen part de plans nacionals, en els quals participe la Comunitat Valenciana, serà responsabilitat compartida d'aquesta, a través de l'ICV, i de l'administració general de l'Estat, mijtançant l'IGN, la qual finançarà la part que s'acorde corresponent al Pla nacional referit al territori de la Comunitat Autònoma.  
6. L'ICV tindrà en compte per a l'edició dels seus productes la infraestructura d'impressió disponible en l'IGN, com a taller cartogràfic de referència del Sistema Cartogràfic Nacional.  
7. Almenys amb caràcter anual se celebrarà una reunió de treball entre l'ICV i l'Institut Geogràfic Nacional per a constatar l'evolució de les produccions previstes pel conveni específic i per a preveure la seua planificació i programació per a l'exercici següent en relació amb el programa operatiu corresponent del Pla cartogràfic nacional.  
Cinquena. Òrgan autonòmic responsable del compliment i desenvolupament dels continguts del Reial Decret 1545/2007  
Totes les relacions de l'administració general de l'Estat, en relació amb el compliment i el desenvolupament d'aquest conveni, amb institucions autonòmiques, el seu sector públic o institucions locals de la Comunitat Valenciana, es realitzaran mitjançant l'ICV.  
Sisena. Comissió de seguiment  
S'establirà una comissió de seguiment d'aquest conveni de col·laboració integrada per tres representants de cadascuna de les parts.  
Dins dels deu dies següents a la firma d'aquest conveni de col·laboració les parts es faran saber per escrit el nom dels respectius representants. Un dels membres d'aquesta comissió de seguiment en representació del Consell Superior Geogràfic serà un representant de la Delegació del Govern en la Comunitat Valenciana.  
La comissió de seguiment s'encarregarà de:  
- Planificar, dinamitzar, i avaluar els treballs derivats d'aquest conveni de col·laboració i els que puguen realitzar-se en compliment del que preveuen les clàusules tercera i quarta.  
- Dirimir els conflictes o controvèrsies que puguen sorgir en el curs de l'execució, aplicació o interpretació d'aquest conveni de col·laboració.  
- Promoure i proposar, a les parts firmants del conveni de col·laboració, actuacions específiques de col·laboració en les matèries relacionades en les clàusules tercera o quarta, o en matèries derivades o relacionades aquestes.  
- Redactar informes sobre la realització d'aquest conveni de col·laboració dirigits a les parts firmants d'aquest.  
Setena. Vigència del conveni  
La duració d'aquest conveni de col·laboració serà indefinida i entrarà en vigor el dia de la firma.   
Vuitena. Rescissió del conveni de col·laboració  
Serà causa de rescissió d'aquest conveni de col·laboració la voluntat manifesta de qualsevol de les dues parts o l'incompliment exprés d'alguna de les seues clàusules.  
Per a la seua rescissió serà necessària la denúncia per una de les parts, amb la qual s'obrirà un termini d'un mes perquè l'altra part puga formular la seua rèplica i, a continuació, un altre termini semblant per a donar per conclòs aquest conveni. L'acord de rescissió haurà de preveure les condicions i els terminis de resolució dels acords filials en via d'execució, i no s'hi ha de produir perjudici econòmic per a cap de les parts.  
La rescissió d'aquest conveni comporta la separació de la Comunitat Autònoma del Sistema Cartogràfic Nacional, al qual no podrà reintegrar-se fins que hagen transcorregut dos anys des de la denúncia.  
Novena. Jurisdicció  
Segons disposa expressament l'article 4.2 de la Llei 30/2007, de 30 d'octubre, de contractes del sector públic, s'aplicaran els principis de la llei a la resolució dels dubtes i llacunes que puga plantejar el compliment d'aquest conveni.  
Les qüestions litigioses que puguen sorgir en la interpretació o l'incompliment de les obligacions que es deriven d'aquest conveni de col·laboració, i que no hagen pogut ser dirimides per la comissió de seguiment creada a aquest efecte es resoldran mitjançant la jurisdicció contenciosa administrativa en la manera regulada per la llei de l'esmentada jurisdicció.  
I, en prova de conformitat amb quant antecedeix, es firma en triple exemplar aquest conveni de col·laboració en la ciutat i data indicats.   
El president del Consell Superior Geogràfic.  
Fernando Puig de la Bellacasa Aguirre  
El conseller de Medi Ambient, Aigua, Urbanisme i Habitatge i vicepresident tercer del Consell.  
Juan Gabriel Cotino Ferrer